བླ་མེད་རྫོགས་པ་ཆེན་པོའི་ལྟ་བ་འདི་མཐའ་བཞིའི་རྒྱ་ལས་གྲོལ་ཚུལ་ཇི་ལྟར་ཡིན་ནམ་ཞེ་ན།བླ་ཆེན་དྲན་པ་ནམ་མཁས་མཛད་པའི་མཆོང་ཉེར་ལྔའི་ནང་ཚན་ལོ་རྒྱུས་ཆེན་མོ་སྐོས་ཀྱི་མཆོང་ལས།རང་གི་བོན་ཉིད་བྱང་ཆུབ་ཀྱི་སེམས་ཀྱང་མཐའ་རྣམ་པ་བཞི་ལས་གྲོལ་ཏེ།རིག་པ་རང་བཞིན་གྱིས་འོད་གསལ་བས་ཆད་པའི་མཐའ་ལས་གྲོལ།གསལ་ཙམ་ཉིད་ན་དོན་སྐྱེ་བ་མེད་པས་རྟག་པའི་མཐའ་ལས་གྲོལ།རིག་པ་སྣ་ཚོགས་སུ་མི་འགག་པས།གཅིག་ཏུ་འཛིན་པའི་མཐའ་ལས་གྲོལ།སྣ་ཚོགས་སུ་སྣང་ཡང་རིག་པ་ཐིག་ལེ་གཅིག་ལས་མ་འདས་པས།དུ་མར་འཛིན་པའི་མཐའ་ལས་གྲོལ།ཞེས་དང་།སྤྱི་རྒྱུད་ཆེན་པོ་ནམ་མཁའ་དཀར་པོ་ཡེ་ཁྲི་མཐའ་སེལ་གྱི་རྒྱུད་ལ་ཟློ་བའི་བམ་པོ་ལ༡༧༦ལས།མེད་པར་བཤད་པས་ཡོད་མཐའ་གྲོལ།ཡོད་པར་བསྟན་པས་མེད་མཐའ་གྲོལ།གཉིས་མཐའ་བསྟན་པས་གཉིས་མེད་གྲོལ།གཉིས་མེད་བསྟན་པས་གཉིས་མཐའ་གྲོལ།ཞེས་དང་།སྙན་རྒྱུད་རིན་པོ་ཆེ་ནམ་མཁའ་འཕྲུལ་གྱི་མཛོད་ཆེན་གྱི་འགྲེལ་ལས།བདུན་པ་མཐའ་བཞི་པའི་རྒྱ་རང་སར་བཀྲོལ་ལ་མཐར་འཛིན་གྱི་མུན་པ་རང་གསལ་བའི་དོན་ནི།ཞེས་པ།འཆིང་བར་བྱེད་པ་ཡང་མཐའ།གྲོལ་བར་བྱེད་པ་ཡང་མཐའ་ཡིན་ཏེ།ཡོད་པར་འདོད་ན་རྟག་མཐས་བཅིངས།མེད་པར་འདོད་ན་ཆད་མཐས་བཅིངས།གཉིས་ཀར་འདོད་ན་གཉིས་ཀར་རང་གིས་བཅིངས།གཉིས་མེད་དུ་འདོད་ན་གཉིས་མེད་རང་གིས་བཅིངས།མཐའ་ཐམས་ཅད་རང་གིས་གྲོལ་བར་ཤེས་པས་མཐའ་བཞི་རྒྱ་ཡན།ཕྱི་དང་ནང་དུ་མི་ལྟ་ཕྱོགས་དང་རིས་སུ་མི་འབྱེད་པས་མཐའ་བཞི་རྒྱ་ཡན་གྱི་མན་ངག་མཐའ་དང་ཕྱོགས་སུ་འཛིན་པའི་མུན་པ་ཐམས་ཅད་དུས་གཅིག་ལ་བསལ་བའོ།ཞེས་གསུངས་པའི་ཕྱིར།